Studente kul ná swak skote | Netwerk24
Deur Julian Jansen 19 Augustus 2018 00:02
Ses studente van die polisiekollege op Oudtshoorn het die trekpas gekry omdat hulle by 'n skietoefening gekul het deur met penne, in plaas van koeëls, gate in die teiken te maak.
Gat deur koeël gemaak. Let op die donker "brandmerk" Foto: Verskaf
Studente moes minstens 13 keer uit 18 skote met 'n 9 mm-pistool die teiken tref. Die ses het ná die skietoefening die teiken gedokter om dit te laat lyk asof hulle geslaag het.
Hulle is Maandag ná 'n dissiplinêre verhoor huis toe gestuur.
Hul skelmstreek het aan die lig gekom toe hul instrukteurs opgemerk het dat die vorm en voorkoms van sommige van die gaatjies verskil. Gewoonlik is daar donker "brandmerke" wat veroorsaak word deur die koeël wat deur die karton gaan, maar die gate op die teikens het geen sigbare donker kringe gehad nie.
Volgens Rapport se bronne was daar op daardie wintersoggend 'n besoekende generaal by die kollege en die instrukteurs het die skuldiges sommer daar en dan by dié hoë gaan verkla. Die studente en die polisie het nie op Rapport se navrae gereageer nie.
Die kollege op die volstruisdorp was in Maart ook in die nuus toe genl. Sandra Malebe-Thema daarvan beskuldig is dat sy opdrag gegee het dat 157 rekrute wat 'n vuurwapenkursus gedruip het, "deurgesit" moet word.
Sy is ook in 2016 beskuldig daarvan dat sy 'n groep wit instrukteurs voor 'n saal vol studente oor hul bevoegdheid, velkleur en kleredrag verkleineer het.
'n Saak wat met dié voorval verband hou, gaan in September voor die arbeidshof dien. Malebe-Thema gaan ook volgende week in 'n departementele verhoor hieroor verskyn.